b'\n_START_ARTICLE_\nRuotsalainen arkkitehtuuri\n_START_PARAGRAPH_\nRuotsalainen arkkitehtuuri on taiteen ja tekniikan muoto, joka on luonut julkisia ja yksityisi\xc3\xa4 rakennuksia Ruotsissa vuosisatojen aikana._NEWLINE_Useimmat varhaiset rakennukset tehtiin puusta. Romaaninen tyyli toi kiven luostareiden ja linnojen rakennusmateriaaliksi, esimerkkin\xc3\xa4 Lundin tuomiokirkko. Goottilainen arkkitehtuuri toi vuorostaan tiilen rakennusmateriaaliksi, esimerkkin\xc3\xa4 Uppsalan tuomiokirkko. 1600- ja 1700-luvuilla saatiin vaikutteita ulkomaalaisilta arkkitehdeilta. Ulkomaiset tyylit ovat aina saaneet paikallisia vivahteita kun ne ovat tulleet Ruotsiin. Art decosta kehittyi Pohjoismaissa 1920-luvun klassisismi, ja modernismista tuli pohjoismaista funktionalismia._NEWLINE_Suurvaltakausi vuodesta 1648 oli my\xc3\xb6s Ruotsin arkkitehtuurin suuruuden aikaa. Tukholman Ritarihuone edustaa palladianismia. Taitekattoa k\xc3\xa4ytettiin paljon kartanoiden p\xc3\xa4\xc3\xa4rakennuksissa. Tuon ajan monista kirkoista useimmat olivat pohjapiirrokseltaan ristikirkkoja. Drottningholmin linna edustaa eurooppalaista barokkia. Kustaa III:n italianmatka 1780-luvulla lis\xc3\xa4si antiikin ihailua, ja maahan rakennettiin monia uusklassisia rakennuksia._NEWLINE_1800-luvun alun johtava arkkitehti Fredrik Blom suunnitteli empiretyylisi\xc3\xa4 rakennuksia Tukholmaan. Kertaustyylej\xc3\xa4 edustava Carl Georg Brunius suunnitteli Lundin tuomiokirkon uudistusty\xc3\xb6t. Helgo Zettervall jatkoi monien muiden kirkkojen uudistust\xc3\xb6ill\xc3\xa4. Saksalainen F. A. St\xc3\xbcler piirsi Tukholmaan Kansallismuseon uusrenessanssirakennuksen, joka valmistui 1866._NEWLINE_1900-luvun alussa keskiluokan vaurastumisen my\xc3\xb6t\xc3\xa4 rakennettiin ymp\xc3\xa4ri maata hienoja yksityistaloja. Kartanoiden ja barokkilinnojen rakennusperinteeseen yhdistettiin vaikutteita arts and crafts -liikkeest\xc3\xa4. Yksil\xc3\xb6llisiss\xc3\xa4 rakennuksissa k\xc3\xa4ytettiin paljon puuta ja tiilt\xc3\xa4. Carl Westmanin piirt\xc3\xa4m\xc3\xa4 Tukholman raatihuone on esimerkki kansallisromanttisesta julkisesta rakennuksesta._NEWLINE_My\xc3\xb6s Carl Larssonin maalauksista saatiin inspiraatiota kansallisromanttisiin rakennuksiin ja sisustuksiin._NEWLINE_Funktionalismi tuli Skandinaviaan Tukholman maailmann\xc3\xa4yttelyss\xc3\xa4 1930, jossa Gunnar Asplund oli p\xc3\xa4\xc3\xa4suunnittelijana. Kansankodissa piti tuottaa kohtuuhintaisia toimivia asuntoja kaikille. Seuraavan nelj\xc3\xa4nkymmenen vuoden ajan Ruotsin arkkitehtien t\xc3\xa4rkein teht\xc3\xa4v\xc3\xa4 oli asuntojen suunnittelu. Tasakatot ja suuret ikkunat eiv\xc3\xa4t ole k\xc3\xa4yt\xc3\xa4nn\xc3\xb6llisi\xc3\xa4 pohjoisen ilmastossa ja muutenkin puhtainta funktionalismia pehmennettiin kansallisilla vaikutteilla. Asplundin G\xc3\xb6teborgin raatihuoneen lis\xc3\xa4rakennus on puhtaaksiviljelty esimerkki tuolta kaudelta._NEWLINE_Vapaampaa suunnittelua toteutettiin kirkkorakennuksissa kuten Carl Nyr\xc3\xa9nin Tukholmaan piirt\xc3\xa4m\xc3\xa4ss\xc3\xa4 Liding\xc3\xb6n kappelissa (1964). Brittil\xc3\xa4issyntyisen Ralph Erskinen asuinalue G\xc3\xa4vless\xc3\xa4 (1972-1980) aloitti asuinrakennusten uuden aikakauden. Nuorempi sukupolvi on tulkinnut vapaasti modernismin muotokielt\xc3\xa4. Voimakas asuntorakentuminen jatkui. Valta siirtyi kuitenkin v\xc3\xa4hitellen arkkitehdeilta rakennusteollisuudelle. 1980-luvun taloudellisen nousukauden my\xc3\xb6t\xc3\xa4 asiakkaan rooli tuli t\xc3\xa4rke\xc3\xa4mm\xc3\xa4ksi. 1980-luvun postmodernit kokeilut vaihtuivat 1990-luvulla monitahoiseen tyylilajien kirjoon, miss\xc3\xa4 yksik\xc3\xa4\xc3\xa4n tyyli ei noussut toisten yli m\xc3\xa4\xc3\xa4r\xc3\xa4\xc3\xa4v\xc3\xa4ksi._NEWLINE_2000-luvulla arkkitehtuurin rajat muuttuivat, ja aiemmin tietokoneella piirretyt kuvat toteutettiin luonnossa. Samaan aikaan tultiin tietoiseksi ilmaston asettamista rajaehdoista. Kun ulkomaalaisten arkkitehtien rakennuksia toteutettiin Ruotsissa, "ruotsalaisen" arkkitehtuurin m\xc3\xa4\xc3\xa4ritelm\xc3\xa4 muuttui. Ruotsalaisten yksityishenkil\xc3\xb6iden remonteista tuli televisio-ohjelmien materiaalia, ja joistakin arkkitehdeista tuli julkkiksia.'